আইটিইউ’র বাইরে বৃহস্পতিবার কিছুটা হাঁটলেন আহত তৃণমূল সাংসদ অভিষেক বন্দ্যোপাধ্যায়। 
দুর্ঘটনার দু’দিনের মাথায় চিকিত্সকদের পরামর্শে এদিন বিছানা থেকে নামিয়ে হাঁটানো হয়েছে মুখ্যমন্ত্রী মমতা বন্দ্যোপাধ্যায়ের সাংসদ-ভাইপো অভিষেককে। এমনই জানিয়েছেন বেলভিউ ক্লিনিকের সিইও প্রদীপ টন্ডন। হাসপাতালের তরফে এদিন জানানো হয়, অভিষেকের অবস্থা স্থিতিশীল। সামান্য জ্বর রয়েছে। এদিনও স্যুপ, খিচুড়ি, ফলের রস-সহ নরম খাবার দেওয়া হয়েছে। প্রয়োজন হলে অক্সিজেন দেওয়া হচ্ছে। শরীরে যন্ত্রণা রয়েছে এখনও। নির্ধারিত অস্ত্রোপচারের বিষয়ে আজ, শুক্রবার অভিষেকের মুখমণ্ডলের ক্ষতস্থান ফের পরীক্ষা করার কথা চিকিত্সকদের। হাসপাতাল সূত্রের খবর, ক্ষতস্থানে প্রয়োজনে বসানো হতে পারে ধাতব অংশও। 
এদিন সন্ধ্যায় হাসপাতালে যান মুখ্যমন্ত্রী। বেশ কিছুক্ষণ তিনি ছিলেন সেখানে। এদিনও দলের নেতা-মন্ত্রীদের যাতায়াতে বিরাম ছিল না। অভিষেকের দ্রুত আরোগ্য কামনা করে এদিন ফুল পাঠিয়েছেন কংগ্রেস সাংসদ মৌসম বেনজির নূর-সহ বিভিন্ন নেতা-কর্মী। হাসপাতালে গিয়েছিলেন তৃণমূলনেতা মুকুল রায়, পার্থ চট্টোপাধ্যায়-সহ একাধিক মন্ত্রী। দ্রুত আরোগ্য কামনার পাশাপাশি শুভেচ্ছাবার্তা লেখার জন্য নির্দিষ্ট খাতাতেও এদিন স্বাক্ষর করতে দেখা গিয়েছে অনেককে।